अंडमान-निकोबार द्वीपसमूह में कोरोना वायरस के मामले 3593 हुए
अंडमान निकोबार द्वीप समूह में कोरोना वायरस संक्रमण के 19 नए मामले सामने आए जिसके बाद बृहस्पतिवार को संक्रमण के कुल मामले बढ़कर 3,593 हो गए।
पोर्ट ब्लेयर: अंडमान निकोबार द्वीप समूह में कोरोना वायरस संक्रमण के 19 नए मामले सामने आए जिसके बाद बृहस्पतिवार को संक्रमण के कुल मामले बढ़कर 3,593 हो गए। एक स्वास्थ्य अधिकारी ने यह जानकारी दी। उन्होंने कहा कि नए मरीजों में से सात ने बाहर यात्रा की थी और 12 लोग संक्रमितों के संपर्क में आने से संक्रमण के शिकार हुए। अधिकारी ने कहा कि कोविड-19 के 27 और मरीज ठीक हो गए। संघ शासित प्रदेश में अभी 196 मरीजों का इलाज चल रहा है और अब तक कोविड-19 के 3,345 मरीज ठीक हो चुके हैं। उन्होंने कहा कि महामारी से अब तक 52 मरीजों की मौत हो चुकी है। वहीं, अगर पूरे देश की बात करें तो देश में कोरोना वायरस के मामले बढ़ते ही जा रहे हैं, रोजाना रिकॉर्ड संख्या में नए केस देखने को मिल रहे हैं, जिस वजह से कोरोना के एक्टिव मामलों में लगातार बढ़ोतरी दर्ज की जा रही है। केंद्रीय स्वास्थ्य मंत्रालय के मुताबिक बुधवार सुबह 8 बजे से लेकर गुरुवार सुबह 8 बजे तक देशभर में कोरोना वायरस के 97924 नए मामले दर्ज किए गए हैं, एक दिन में आए ये सबसे अधिक केस है। इन नए मामलों के साथ अब देश में कुल कोरोना वायरस मामलों का आंकड़ा बढ़कर 51,18,283 तक पहुंच गया है। जिस रफ्तार से देश में कोरोना के मरीज ठीक हो रहे हैं उससे कहीं ज्यादा रफ्तार से कोरोना के नए मामले आ रहे हैं जिस वजह से एक्टिव मामलों की संख्या लगातार बढ़ रही है। केंद्रीय स्वास्थ्य मंत्रालय के मुताबिक 24 घंटों के दौरान कोरोना के एक्टिव मामलों में 14043 की बढ़ोतरी हुई है और देश के कुल कोरोना एक्टिव मामलों का आंकड़ा बढ़कर 10 लाख को पार कर गया है। कोरोना वायरस के बढ़ते मामलों के साथ देश में कोरोना की वजह से जान गंवाने वालों की संख्या भी लगातार बढ़ रही है। केंद्रीय स्वास्थ्य मंत्रालय के आंकड़ों के मुताबिक 24 घंटों में 1132 लोगों ने देशभर में कोरोना की वजह से जान गंवाई है। कोरोना वायरस अबतक देश में 83198 लोगों की मौत का कारण बन चुका है। पूरे देश में रोजाना 1100 से ज्यादा लोग इसकी वजह से अपनी जान गंवा रहे हैं।